# atha māṇḍukyopaniṣat

oṁ bhadraṁ karṇebhiḥ śṛṇuyāma devā bhadraṁ paśyemākṣabhir yajatrāḥ |

sthirair aṅgais tuṣṭuvāṁsas tanūbhir vyaśema deva-hitaṁ yadāyuḥ ||[[1]](#footnote-2)

svasti na indro vṛddhaśravāḥ svasti naḥ pūṣā viśvadevāḥ |

svasti nas tārkṣyo ariṣṭanemiḥ svasti no bṛhaspatir dadhātu ||[[2]](#footnote-3)

oṁ śantiḥ oṁ śantiḥ oṁ śantiḥ ||

oṁ ity etad akṣaram idaṁ sarvaṁ tasyopavyākhyānaṁ bhūtaṁ bhavad bhaviṣyad iti sarvam oṅkāra eva | yac cānyat trikālātītaṁ tad apy oṅkāra eva ||1||

sarvaṁ hy etad brahmāyam ātmā brahma so’yam ātmā catuṣpāt ||2||

jāgarita-sthāno bahiṣprajñaḥ saptāṅga ekonaviṁśati-mukhaḥ sthūla-bhug vaiśvānaraḥ prathamaḥ pādaḥ ||3||

svapna-sthāno’ntaḥ-prajñāḥ saptāṅga ekonaviṁśati-mukhaḥ pravivikta-bhuk taijaso dvitīyaḥ pādaḥ ||4||

yatra supto na kañcana kāmaṁ kāmayate na kañcana svapnaṁ paśyati tat suṣuptam | suṣupta-sthāna ekī-bhūtaḥ prajñāna-ghana evānanda-mayo hy ānanda-bhuk ceto mukhaḥ prājñas tṛtīyaḥ pādaḥ ||5||

eṣa sarveśvaraḥ eṣa sarvajña eṣo’ntaryāmy eṣa yoniḥ sarvasya prabhavāpyayau hi bhūtānām ||6||

nāntaḥ-prajñaṁ na bahiṣ-prajñaṁ nobhayataḥ-prajñaṁ na prajñāna-ghanaṁ na prajñaṁ nāprajñam | adṛṣṭam avyavahāryam agrāhyam alakṣaṇam acintyam avyapadeśyam ekātma-pratyaya-sāraṁ prapañcopaśamaṁ śāntaṁ śivam advaitaṁ caturthaṁ manyante sa ātmā sa vijñeyaḥ ||7||

so’yam ātmādhyakṣaram oṅkaro’dhimātraṁ pādā mātrā mātrāś ca pādā a-kāra u-kāro ma-kāra iti ||8||

jāgarita-sthāno vaiśvānaro’-kāraḥ prathamā mātrā’’pter ādimattvād | vā’’pnoti ha vai sarvān kāmān ādiś ca bhavati ya evaṁ veda ||9||

svapna-sthānas taijasa u-kāro dvitīyā mātrotkarṣāt ubhayatvādvotkarṣati ha vai jñāna-santatiṁ samānaś ca bhavati nāsyābrahmavit-kule bhavati ya evaṁ veda ||10||

suṣupta-sthānaḥ prājño ma-kāras tṛtīyā mātrā miter apīter vā minoti ha vā idaṁ sarvam apītiś ca bhavati ya evaṁ veda ||11||

amātraś caturtho’vyavahāryaḥ prapañcopaśamaḥ śivo’dvaita evam oṅkāra ātmaiva saṁviśaty ātmanā’’tmānaṁ ya evaṁ veda ||12||

|| ity atharva-vedīya-māṇḍukyopaniṣat samāptā ||

oṁ bhadraṁ karṇebhiḥ śṛṇuyāma devā bhadraṁ paśyemākṣabhir yajatrāḥ |

sthirair aṅgais tuṣṭuvāṁsas tanūbhir vyaśema deva-hitaṁ yadāyuḥ ||

svasti na indro vṛddhaśravāḥ svasti naḥ pūṣā viśvadevāḥ |

svasti nas tārkṣyo ariṣṭanemiḥ svasti no bṛhaspatir dadhātu ||

oṁ śantiḥ oṁ śantiḥ oṁ śantiḥ ||

1. ṛgveda 10.89.6, yajurveda 25.19. [↑](#footnote-ref-2)
2. ṛgveda 10.89.8, yajurveda 25.21. [↑](#footnote-ref-3)